Document ID: /roh_data/filtered/fineweb-2-filterrobots_roh.jsonl.gz/33168

L'activitad da collecziun da la Fonoteca naziunala svizra ha cumenzà l'onn 1986. Grazia a la deposiziun da l'entir fond da la SUISA ed a l'integraziun da diversas collecziuns, è la collecziun da la Fonoteca Naziunala vegnida cumplettada cun numerus portatuns producids pli baud. Considerond che la Svizra na prevesa betg l'obligaziun d'in deposit legal per portatuns, na pon ins betg pretender d'avair ademplì il mandat da collecziun cumplainamain. En consequenza na cuntegna la collecziun n'era tut ils portatuns publitgads dapi il 1986. Tut ils portatuns èn documentads e cataloghisads en la banca da datas da la Fonoteca e da consultar sin questa pagina.
Las collecziuns cuntegnan:
-
Products da l'industria discografica
Ils exemplars depositads en las collecziuns da la Fonoteca naziunala svizra èn stads offerts voluntariamain dals editurs, producents, auditurs ed interprets. Ins ha acquist mo intginas producziuns isoladas da pitschens producents esters.
-
Deposit da la SUISA
La SUISA depositescha sistematicamain tar la Fonoteca naziunala svizra tut ils portatuns ch'ella retschaiva en connex cun la gestiun dals dretgs d'autur e da reproducziun. Il deposit cuntegna dus tips da documents sonors:
- registraziuns commerzialas
- registraziuns inedidas (decleraziuns d'ovra)
-
Documents sonors da la retschertga scientifica
- Deposit da las registraziuns originalas da las retschertgas linguisticas dal dr. Mario Vicari areguard ils dialects da las vals da Blegn e Leventina.
- Documents originals dal project "Enquista scientifica areguard l'istorgia dal radio en Svizra" (Oral History)
-
Deposit da la Biblioteca Naziunala Svizra
Actualmain è il fond da portatuns da la Biblioteca Naziunala Svizra deposità tar la Fonoteca naziunala svizra a Lugano. La consultaziun è pussibla tras il servetsch d'emprest da la Biblioteca Naziunala u da la Fonoteca Naziunala.
-
Registraziuns dad emissiuns radiofonicas istoricas (dal 1932 fin ca. dal 1955)
Dal 1992 al 2002, ha la Fonoteca naziunala svizra realisà, cun mezs finanzials mess a disposiziun da la Confederaziun ed en stretga collavuraziun cun la SRG SSR idée suisse e Memoriav, in'acziun per il salvament da las emissiuns radiofonicas dal 1932 al 1955 registradas sin plattas. Il cuntegn da las plattas è vegnì copià entiramain sin portatuns digitals e documentà en ina banca da datas ch'ins po consultar qua o sin la pagina da Memoriav. Las copias mamma da las emissiuns dals studios da radio da Lugano, Losanna, Genevra, Basilea, Turitg, Berna e Cuira èn conservadas tar la Fonoteca naziunala svizra.